tartuNLP/wikipedia-smugri-20251201 huggingface dataset:
Bad Bibra

Bad Bibra on pikkukaupunki Burgenlandin piirikunnassa Saksi-Anhaltin osavaltiossa keskisessä Saksassa. Se muodostettiin vuonna 2009 Altenrodan, Golzenin ja Thalwinkelin kunnista sekä Bad Bibran kaupungista. Bad Bibra on kuntayhtymän Verbandsgemeinde An der Finne hallintokeskus, kuntayhtymän väkiluku on noin 11 500.
Maantiede.
Bad Bibra sijaitsee Saksi-Anhaltin eteläosassa lähellä Thüringenin rajaa. Sen linnuntie-etäisyys Burgenlandin piirikunnan pääkaupungista Naumburgista on noin 15 kilometriä luoteeseen. Etäisyys Erfurtista on noin 50 kilometriä koilliseen ja Jenasta noin 30 kilometriä pohjoiseen.
Historia.
Bibraan on alkanut muotoutua asutusta 400-luvulla, ja ensimmäinen asiakirjamaininta paikkakunnasta on noin vuodelta 800 muodossa Bibraho. Nimensä paikkakunta sai Biberbachin mukaan. Bibra sai markkinaoikeudet 1124. Keskiaikana se kärsi feodaalisodista, myöhemmin kolmikymmenvuotisesta sodasta ja seitsenvuotisesta sodasta. 1650-luvulla Bibra ajautui Saksi-Weißenfelsin herttuakuntaan, ja siitä kehittyi alueensa kylpyläpaikkakunta. Bibra sai etuliitteen Bad virallisesti 1925. Heinäkuussa 1950 Bad Bibraan liitettiin kunnat Kallbitz, Steinbach ja Wallroda. Heinäkuussa 2009 siihen liitettiin Altenroda, Golzen ja Thalwinkel.
Säveltäjä Christoph Förster syntyi Bibrassa 1693.
Bad Bibran tärkein kirkko on uusgoottilainen St. Maria Magdalena, joka valmistui 1871. Kirkontorni on kuitenkin 1400-luvun taitteesta.
Liikenne.
Moottoritie BAB 4:n Mellingenin liittymästä on noin 37 kilometriä Bad Bibraan. Itäpuolitse kulkee BAB 9. Alemman tieverkon Bundesstraße 176 ja 250 risteävät Bad Bibrassa. Kaupungin rautatieasema poistettiin käytöstä Finnebahn-rataosuuden lakkauttamisen jälkeen.
Ludus

Ludus (lat., monikko "ludi") viittasi antiikin Roomassa joko peruskouluun, lautapeliin tai gladiaattorikouluun.
Peruskouluja tai ”litteratorin kouluja”, joihin sekä pojat että tytöt osallistuivat 11-vuotiaiksi asti kutsuttiin Roomassa ludeiksi. Ludeja oli joka puolella kaupunkia, ja niitä johti "ludi magister" (koulumestari), joka oli usein koulutettu orja tai vapautettu orja. Koulu alkoi joka aamu kuudelta, ja loppui vähän ennen keskipäivää. Oppilaille opetettiin matematiikkaa, lukemista, runoutta, geometriaa ja joskus retoriikkaa.
Sana "ludus" saattoi myös viitata gladiaattorikouluun. Tällaisia kouluja ovat esimerkiksi Ludus magnus ja Ludus Dacicus. Myös lautapelejä kutsuttiin luduksiksi, esimerkiksi "ludus latrunculorumia", "ludus duodecim scriptorumia" ja "astragalia". "Ludit" (aina monikossa) olivat myös ryhmäpelejä joita pidettiin roomalaisten uskonnollisten juhlien yhteydessä.
Latinalainen runous käsittelee usein "ludusta" eräänlaisena leikillisyytenä sekä eroottisena runouden kirjoittamisena että tietynlaisina eroottisina roolipelinäytelminä.
Ludus duodecim scriptorum

Ludus duodecim scriptorum, tai XII scripta, oli suosittu lautapeli Rooman valtakunnan aikoina. Pelin nimi tarkoittaa "kahdentoista merkinnän peliä", ja se todennäköisesti viittaa kolmeen kahdentoista merkinnän riviin, jotka löytyvät useimmista löytyneistä laudoista. Tabula-pelin uskotaan olevan XII scriptan jälkeläinen, ja molemmat ovat samankaltaisia nykyajan backgammonin kanssa.
Pelin on esitetty liittyvän Egyptiläiseen senet-peliin, mutta toisaalta monet tutkijat kyseenalaistavat tämän väitteen, koska lukuun ottamatta lautojen ulkonäön samankaltaisuutta ja nopan käyttöä, ei ole tiedossa todisteita pelien yhteydestä. Toinen teoriaa vastaan puhuva tekijä on, että viimeisin tiedetty klassinen senet-lauta on yli puoli vuosituhatta vanhempi kuin aikaisin tunnettu XII scripta -lauta. Aikaisin tiedetty maininta pelistä on Ovidiuksen "Rakastamisen taidossa" ("Ars amatoria"), joka on kirjoitettu ajanlaskun alun vaiheilla.
Lautapelin yksityiskohtaisesta pelaamisesta tiedetään hyvin vähän. Peliä pelattiin kolmella kuutionmallisella nopalla, ja jokaisella pelaajalla oli 15 palaa. Mahdollinen "aloittelijoiden" lauta, jossa välit on merkitty kirjaimin, esittää mahdollisesti palojen liikkumistapaa.
Hamamözü

Hamamözü on piirikunta Turkin Amasyan maakunnassa. Vuoden 2019 väestönlaskennassa Hamamözün väkiluku oli 3 802.
Lehendakari

Baskimaan hallituksen puheenjohtaja (, ), joka baskiksi tunnetaan yleensä nimellä lehendakari (, ), on Baskimaan autonomisen alueen hallituksen päämies. Lehendakari johtaa aluehallinnon toimeenpanovallan edustajaa.
Nykyinen lehendakari on Baskien kansallispuolueeseen kuuluva Iñigo Urkullu.
Baskin kielen substantiivi "lehendakari" tarkoittaa "presidenttiä" ja voi viitata minkä tahansa maan, klubin, yhdistyksen jne. Presidenttiin.
Termin historia.
Termi "lehendakari" on 1900-luvun muodoste, joka on peräisin baskin sanasta "lehendabizi" ("ensimmäinen") ja ammatin osoittavasta loppuliitteestä -"ari". Ennen standardibaskin luomista 1970-luvulla se kirjoitettiin "Euzko Jaurlaritzaren Lendakari". Sekä sanat "lendakari" (puheenjohtaja) että "jaurlaritza" (valtion) ovat Baskien kansallispuolueen jäsenten luomia neologismeja.
Baskin sanat "presidentille" ja "valtiolle" ovat edellisen kohdalla joko "Lehendakari(a)" tai "Presidente(a)", jälkimmäisen kohdalla "gobernu(a)". Sanat "Presidente(a)" ja "gobernu(a)" ovat latinalaisia lainasanoja.
Siitä hetkestä lähtien, kun substantiivi "lehendakari" luotiin, sekä sanoja "lehendakari(a)" että "presidente(a)" on käytetty täydellisinä synonyymeinä viittaamaan minkä tahansa julkisen tai yksityisen hallituselimen johtajaan. Niinpä baskin "lehendakari" ei ole vain Baskimaan autonomisen yhteisön presidentin nimi vaan myös nimi, jota käytetään virallisesti Navarran perustetun yhteisön johtajasta, parlamentin päämiehestä rugbykerhon päästä, vuokrauslautakunnan päälliköstä, hallintoneuvoston päälliköstä jne.
Toisaalta sanaa "lehendakari" käytetään yleisesti espanjassa sekä Baskimaan alueella että sen ulkopuolella viitaten yksinomaan Baskimaan presidenttiin, mikä on verrattavissa Taoiseachin käyttämiseen Irlannin hallituksen päämiehestä englanniksi.
PNV:lle valitut Lehendakarit ovat vannonneet virkansa Aguirren asettaman rituaalin jälkeen: Guernica-puun vieressä, baskinkielisellä raamatulla, käyttäen symbolista kaavaa, joka lukee "Jumalan edessä, kumarruksissa, seisomassa Baskimaalla muistaen esi-isiä, Guernican puun alla ja ennen sinua, baskilaisten edustajien läsnä ollessa, vannon..." .
Entinen lehendakari Patxi López käytti samankaltaista kaavaa samassa paikassa, mutta sisälsi myös näkyviä muutoksia tukahduttamalla "Jumalan edessä kumartuneen" osan ja sen, että hän vannoi Baskimaan autonomian perussäännölle eikä Raamatulle.
Kemiallisesti poikkeava tähti

Astrofysiikassa kemiallisesti poikkeava tähti (CP-tähti) on tähti, jossa on ainakin pintaosissa selvästi poikkeava määrä metalleja.
Luokittelu.
Kemiallisesti poikkeavat tähdet ovat yleisiä kuumien pääsarjan (vetyä polttavien) tähtien joukossa. Nämä kuumat poikkeavat tähdet on jaettu neljään pääryhmään spektriensä perusteella:
Am-tähtien (CP1) spektrissä on heikot ionisoituneen Ca- ja/tai Sc-viivat, mutta runsaasti raskaita metalleja. Ne pyörivät yleensä hitaasti, ja niiden lämpötila on 7 000-10 000 K. Ap-tähdet (CP2) erottuvat muista voimakkaan magneettikenttänsä takia, ja runsaan piin, kromin, strontiumin ja europiumin sekä samankaltaisten alkuaineiden perusteella. Nekin pyörivät hitaasti. Niiden lämpötila on 8 000 K ja 15 000 K välillä, mutta lämpötilan tarkka määrittäminen on vaikeaa tähden poikkeavuuksien takia. Elohopea-mangaanitähdet (CP3) muistuttavat Ap-tähtiä, mutta niiden magneettikentät eivät ole yhtä voimakkaita. Nimensä mukaisesti niiden spektrissä näkyy ionisoitunutta elohopeaa ja mangaania. Ne pyörivät hyvin hitaasti jopa muihin kemiallisesti poikkeaviin tähtiin verrattuna. Lämpötila on 10 000 K ja 15 000 K välillä. Neljäs ryhmä (CP4) ovat kemiallisesti poikkeavat tähdet, joiden spektrin heliumviivat ovat heikompia kuin mitä niiden väristä voisi olettaa.
Poikkeavuuden syitä.
Arvellaan, että kemiallisesti poikkeavien tähtien erikoiset spektrit johtuvat niiden muodostumisen jälkeisistä prosesseista, kuten diffuusiosta tai erilaisista magneettisista vaikutuksista. Nämä olisivat saaneet jotkin alkuaineet, erityisesti heliumin, neonin ja hapen laskeutumaan tähden pintakerroksista syvemmälle, kun taas raskaampia alkuaineita on kohonnut tähden sisäosista. Näiden tähtien sisäosien uskotaan olevan kemialliselta koostumukseltaan normaali. Tämä viittaa stabiiliin kaasukehään, missä konvention aiheuttamaa sekoittumista ei tapahdu; on esitetty, että tämä johtuu näiden tähtien yleensä voimakkaista magneettikentistä.
5-10% kuumista pääsarjan tähdistä on jollain tavoin kemiallisesti poikkeavia. Näistä suurin osa on Ap-tyypin tähtiä, joilla on voimakkaat magneettikentät. Ei-magneettisista tai heikosti magneettisista CP-tähdistä valtaosa on Am- tai HgMn-tyyppiä.
Muita tähtiä.
On olemassa myös kemiallisesti poikkeavia viileitä tähtiä (spektriluokkaa G, K tai M), mutta ne eivät yleensä ole pääsarjassa, ja niillä on omat luokkansa. "Kemiallisesti poikkeava" ilman tarkempia määreitä viittaa tähtitieteessä nimenomaan yllä kuvattuihin kuumiin pääsarjan tähtiin. Useimmat kemiallisesti poikkeavat viileät tähdet ovat seurausta fuusiotuotteiden noususta tähden sisäosista sen pintakerrokseen. Näitä ovat suurin osa hiilitähdistä ja S-tähdistä. Loput ovat seurausta aineen siirtymisestä kaksoistähden komponenttien välillä, kuten bariumtähdet ja osa S-tähdistä.
Keskinen divisioona (NHL)

Keskinen divisioona () on yksi pohjoisamerikkalaisen jääkiekkoliiga NHL:n divisioonista, joka perustettiin vuonna 1993 osaksi Läntistä konferenssia.
Vuosina 2013–2020 divisioonassa oli seitsemän joukkuetta, poiketen muiden divisioonien kahdeksasta. Arizona Coyotes liittyi divisioonaan kaudella 2021–2022, kun laajennusjoukkue Seattle Kraken otti sen paikan Tyynenmeren divisioonassa.
Kaudella 2020–2021 COVID-19-pandemian aiheuttamien uudelleenjärjestelyjen vuoksi liigan divisioonat menivät uusiksi ja Itä–Länsi -konferenssijaottelu jätettiin pois. Uusi kahdeksan joukkueen Keskinen divisioona oli ainoa neljästä divisioonasta, joka toimii samalla nimellä kuin ennen. Kuitenkin vain kolme kahdeksasta uuden divisioonan joukkueesta olivat mukana Keskisessä edellisellä kaudella.
Keskisen divisioonan viimeisin mestari on Colorado Avalanche kaudelta 2021–2022. Eniten mestaruuksia on Detroit Red Wingsillä, yhteensä 13.
Jari Leppänen

Jari Leppänen (s. 14. syyskuuta 1957 Turku) on suomalainen näyttelijä. Hän on tehnyt pitkän teatteriuran ja lisäksi näytellyt TV-tuotannoissa. Hänet tunnetaan muun muassa roolistaan Valde Lindgreninä draamasarjassa Lehmän vuosi.
Ura.
Vuosina 1991–1992 Leppänen opiskeli Voionmaan opistossa. 
Leppänen on näytellyt muun muassa Tampereen Teatterissa, Pyynikin kesäteatterissa, Helsingin kaupunginteatterissa, Lahden kaupunginteatterissa sekä Varkauden teatterissa. Vuodet 2005-2023 hän oli kiinnitettynä Tampereen Työväen Teatteriin, josta hän jäi eläkkeelle.
Yksityiselämä.
Leppäsen puoliso on erityisopettaja Tuija Salama-Leppänen, ja parilla on vuosina 1992, 1994 ja 1997 syntyneet lapset. Leppänen harrastaa joogaa.
Hawaiki

Hawaiki on polynesialaisessa mytologiassa esiintyvä polynesialaisten alkukoti. Sana tulee kantapolynesian kielen sanasta "*Sawaiki", joka tarkoittaa perinteistä alkukotia.
Maorien mytologiassa Hawaiki esiintyy myös alamaailmana. Maorit katsovat saapuneensa Uuteen-Seelantiin 1300-luvulla suurena laivastona Hawaikilta, joka viittaa usein Tahitiin.
Havaijin osavaltion nimen uskotaan olevan viittaus Hawaikiin. Toisaalta nimi voi viitata legendaariseen purjehtijaan nimeltä Hawai‘iloa, joka väitetysti löysi Havaijin pääsaaren.
Alppiröyhytatar

Alppiröyhytatar eli alppitatar ("Koenigia alpina", syn. "Aconogonon alpinum") on monivuotinen tatarkasvilaji. Se kuuluu kurjentattarien sukuun, ja ennen 2010-luvun loppua yleensä röyhytattariin. Lajia viljellään koristekasvina.
Alppiröyhytatar kasvaa 30–100 senttimetriä korkeaksi. Kukat ovat pienet, väriltään kellertävät, valkoiset tai vaaleanpunaiset. Ne muodostavat haarovan röyhykukinnon. Laji on kotoisin Keski- ja Etelä-Euroopan vuoristoista. Pohjoismaissa se kasvaa joskus viljelykarkulaisena, Suomessa harvoin etelä- ja keskiosassa maata.
Alppiröyhytatar on risteytetty alkuperältään itäaasialaisen lähilajin laavaröyhytattaren kanssa. Risteymälaji suomenröyhytatar on varsin samannäköinen ja Suomessa selvästi yleisempi koristekasvina ja viljelykarkulaisena.
Kaitaröyhytatar

Kaitaröyhytatar eli röyhytatar ("Koenigia divaricata", syn. "Aconogonon divaricatum") on monivuotinen tatarkasvilaji. Se kuuluu kurjentattarien sukuun, mutta ennen 2010-luvun loppua yleensä röyhytattariin. Lajia viljellään koristekasvina.
Ulkonäkö.
Kaitaröyhytatar kasvaa 60–120 senttimetriä korkeaksi. Se on kookas ruoho, jonka varret haarovat runsaasti. Lehdet ovat lyhytruotisia tai ruodittomia, lehtilapa on suikea–kapeansoikea, 4–10 cm pitkä, suippotyvinen, laidoilta joskus lyhytkarvainen, muuten kalju. Kukinto on harsu, runsashaarainen kerrannaisterttu, jonka haarat ovat tähkämäisiä, melko pitkiä ja hieman nuokkuvia. Kukat ovat kaksineuvoisia ja 1,5–3 mm leveitä. Kukan kehä on valkoinen–kellertävä. Kukat ovat tympeänhajuisia. Hedelmänä on pähkylä, joka on pituudeltaan 5–6 mm.
Levinneisyys.
Kaitaröyhytatar esiintyy alkuperäisenä Itä-Aasiassa. Pohjoismaissa ja Suomessa se kasvaa melko usein viljelyjäänteenä tai -karkulaisena. Suomessa laji on levinnyt 2000-luvun aikana.
Tannerpihatatar

Tannerpihatatar ("Polygonum arenastrum") on yksivuotinen tatarkasvi. Se on luokiteltu joko pihatattaren ("Polygonum aviculare" s.l.) alalajiksi tai lajiksi pihatatarryhmässä ("Polygonum aviculare" -ryhmä), jolloin pihatatar luokitellaan lajiryhmäksi ja sen eri rodut lähekkäisiksi lajeiksi.
Ulkonäkö.
Tannerpihatatar kasvaa 10–50 senttimetriä pitkäksi. Se on kasvutavaltaan maanmyötäisesti suikertava tai koheneva. Kasvi on tyvestä monivartinen ja varret usein haarovia. Lehdet kasvavat kierteisesti; korvakkeet ovat yhdiskasvuisia muodostaen vartta ympäröivän korvaketupen. Lehdet ovat 0,8–3 cm pitkiä; lehtilapa on ehyt, kapeansoikea ja tylppäkärkinen. Kukinto on lehtihangoissa kasvavien pienten viuhkojen muodostama, harsun tähkämäinen. Kukat ovat kaksineuvoisia ja pieniä. Kukan kehä on 2–3,5 millimetriä pitkä. Kehälehtiä on viisi, ja ne ovat sileäsuonisia, vihreitä, tavallisesti valkolaitaisia, joskus sisimmät osat ovat vaaleanpunaisia. Hedelmä on kolmisärmäinen pähkylä, väriltään tummanruskea tai musta.
Elinympäristö ja levinneisyys.
Tannerpihatatar esiintyy alkuperäisenä Euroopassa. Se kasvaa useimmin kuivilla ja voimakkaasti tallatuilla paikoilla, kuten pihoissa, jalkakäytävillä, poluilla ja joutomailla. Pohjoismaissa laji on yleinen. Suomessa sitä esiintyy melkein koko maassa, tavallisimmin maan etelä- ja länsiosassa.
Nesiota elliptica

Nesiota elliptica on sukupuuttoon kuollut paatsamakasvilaji, joka kasvoi endeemisenä Isolle-Britannialle kuuluvalla Saint Helenan saarella. Se oli "Nesiota"-suvun ainoa laji.
Laji oli noin viisimetriseksi kasvava puu, jolla oli pienet vaaleanpunaiset kukat ja puutuneet hedelmät. Se kasvoi alun perin Saint Helenan keskiylängön pohjoissivulla puusaniaistiheikössä. Saaren uudisasukkaat hakkasivat alkuperäisiä metsiä polttopuuksi ja rakennusmateriaaliksi, mikä johti kasvin taantumiseen ja lopulta häviämiseen. "Nesiota elliptica" hävisi sukupuuttoon vuonna 2003, kun sen viimeiset viljelyksessä olleet taimet tuhoutuivat. Viimeinen luonnonvarainen yksilö kasvoi Saint Helenalla 1990-luvun alussa, jolloin siitä yritettiin pelastaa siemeniä ja pistokkaita Kewn kasvitieteelliseen puutarhaan. Laji tuotti kuitenkin heikosti itäviä siemeniä itsepölytyksen estomekanismin vuoksi ja myös sen kasvullinen lisääminen pistokkaista todettiin hankalaksi.
Trochetiopsis ebenus

Trochetiopsis ebenus on äärimmäisen uhanalainen malvakasvilaji, joka kasvaa luonnonvaraisena Saint Helenan saarella. Lajia on nykyisin jäljellä kaksi luonnonvaraista yksilöä, jotka kasvavat eräällä jyrkänteellä laiduntavien kotieläinten ulottumattomissa. Ennen viimeisten yksilöiden löytymistä kasvin epäiltiin hävinneen sukupuuttoon Saint Helenalta jo 1800-luvulla pääasiassa vuohien ylilaidunnuksen vuoksi. Alun perin "Trochetiopsis ebenus" kasvoi saaren kuivemmilla alueilla 200–500 metrin korkeudella. Sen on kuvailtu kasvaneen pieneksi puuksi, mutta nykyiset yksilöt ovat pensaita. Kewn kasvitieteellinen puutarha Lontoossa on toistaiseksi onnistunut suojelemaan lajin olemassaolon monistamalla sitä tuhansia yksilöitä viimeisistä luonnonvaraisista kasveista otetuista pistokkaista.
Pohjoinen divisioona (NHL)

Pohjoinen divisioona (), (sponsorinimeltään Scotia North Division) oli yksi pohjoisamerikkalaisen jääkiekkoliiga NHL:n neljästä divisioonasta, jotka otettiin käyttöön kaudeksi 2020–2021. Pohjoinen divisioona perustettiin COVID-19-pandemian aiheuttamien Yhdysvaltain ja Kanadan välisten matkustusrajoitusten vuoksi. Divisioona sisälsi kaikki NHL:n seitsemän kanadalaisjoukkuetta. Nämä joukkueet pelasivat kaikki runkosarjaottelunsa, sekä pudotuspelien kaksi ensimmäistä kierrosta keskenään.
Divisioonan nimisponsorina oli kanadalainen pankki Scotiabank. Pohjoinen divisioona oli ensimmäinen ainoastaan kanadalaisista joukkueista koostuva divisioona sitten vuoden 1924, kun liiga laajeni Yhdysvaltoihin.
Läntinen divisioona (NHL)

Läntinen divisioona () (sponsorinimeltään Honda West Division) oli yksi pohjoisamerikkalaisen jääkiekkoliiga NHL:n neljästä divisioonasta, jotka otettiin käyttöön kaudeksi 2020–2021. Pyrkimyksenä vähentää COVID-19-pandemian vuoksi joukkueiden välistä matkustelua, divisioonassa oli kahdeksan yhdysvaltalaista joukkuetta. Nämä joukkueet pelasivat kaikki runkosarjaottelunsa keskenään, ja kohtasivat toisensa kahdeksan kertaa.
Divisioonan nimisponsorina oli autovalmistaja Honda.
Nimitystä "Läntinen divisioona" käytettiin myös vuosina 1967–1974 liigassa toimineesta divisioonasta, jossa pelasi alun perin kaikki vuoden 1967 laajennusjoukkueet.
Ludus Dacicus

Ludus Dacicus tai Daakian gladiaattorikoulu oli yksi neljästä Rooman gladiaattorikoulusta ("ludeista") antiikin Roomassa. Sen perusti keisari Domitianus (n. 81 - 96 jaa.), ja viimeisteli Trajanus (n. 98 - 117 jaa.), ja sitä käytettiin kouluttamaan gladiaattoreita Daakian sodissa otetuista daakialaisista vangeista. Se sijaitsi Colosseumin itäpuolella Caelius-kukkulan rinteissä.
Historia.
Roomalaiset ottivat monesti daakialaisia vankeja ja usein heidät pakotettiin taistelemaan areenoilla. Dion Kassios mainitsee noin vuosina 31 eaa., Aktionin taistelun jälkeen, Augustuksen ottaneen daakialaisia vankeja ja pakottaneen heidät taistelemaan areenalla gladiaattoreina sveebiläisiä vankeja vastaan spektaakkelissa, joka saattoi kestää tauotta monta päivää putkeen.
Itäinen divisioona (NHL)

Itäinen divisioona (), (sponsorinimeltään MassMutual East Division) oli yksi pohjoisamerikkalaisen jääkiekkoliiga NHL:n neljästä divisioonasta, jotka otettiin käyttöön kaudeksi 2020–2021. Pyrkimyksenä vähentää COVID-19-pandemian vuoksi joukkueiden välistä matkustelua, divisioonassa oli kahdeksan yhdysvaltalaista joukkuetta. Nämä joukkueet pelasivat kaikki runkosarjaottelunsa keskenään, ja kohtasivat toisensa kahdeksan kertaa.
Divisioonan nimisponsorina oli vakuutusyhtiö MassMutual.
Nimitystä "Itäinen divisioona" käytettiin myös vuosina 1967–1974 liigassa toimineesta divisioonasta, jossa pelasi alun perin kaikki Original Six -joukkueet.
Joanna Skowroń

Joanna Paulina Skowroń (s. 16. huhtikuuta 1979 Gorzów Wielkopolski) on puolalainen ratameloja, maailman- ja Euroopan-mestari.
Skowroń edusti Puolaa Sydneyn kesäolympialaisissa 2000 ja Ateenan kesäolympialaisissa 2004, joissa hän kummissakin kilpaili 500 metrin kajakkinelosessa Puolan neljänneksi sijoittuneissa joukkueissa. Sydneyssä 2000 joukkueeseen kuuluivat Skowrońin lisäksi Aneta Michalak, Aneta Konieczna ja Beata Sokołowska sekä Ateenassa 2004 Karolina Sadalska, Małgorzata Czajczyńska ja Aneta Konieczna. Skowroń saavutti maailmanmestaruuden 1 000 metrin kajakkinelosessa Sevillassa 2002 sekä Euroopan-mestaruuden 500 metrin kajakkikaksikossa Szegedissä 2002. Hän menestyi MM- ja EM-kilpailuissa etenkin 2000-luvun alussa 200, 500 ja 1 000 metrin kajakkikaksikossa tai -nelosessa saavuttaen MM- ja EM-kultien lisäksi viisi MM-hopeaa, viisi MM-pronssia, kolme EM-hopeaa ja kaksi EM-pronssia.
Skowroń edusti seuratasolla MKKS-MOS Gorzów Wielkopolski -seuraa. Hän on pituudeltaan 166-senttimetrinen ja painaa 62 kilogrammaa.
Elohopea-mangaanitähti

Elohopea-mangaanitähti on kemiallisesti poikkeava tähti, jonka spektrissä on ionisoituneen elohopean aiheuttama voimakas absorptioviiva 389,4 nm kohdalla. Nämä tähdet kuuluvat spektriluokkiin B8, B9 tai A0, mikä vastaan 10 000 K - 15 000 K pintalämpötilaa. Niillä on kaksi luonteenomaista piirrettä:
Elohopea-mangaanitähtien pyöriminen on suhteellisen hidasta, ja niiden kaasukehä on suhteellisen tyyni. Sen oletetaan kerrostuneen painovoiman, konvektion ja säteilypaineen vaikutuksesta.
Krootila (Perniö)

Krootila () on kylä Salon kaupungin Perniössä. Kylä sijaitsee Perniön eteläosassa Kiskonjoen varrella.
Krootilan kyläalue sijaitsee Kiskonjoen alajuoksulla, joen eteläpuolella Kestrikin ja Latokartanon kyläalueiden välissä. Kylän eteläosassa on mäkiä ja kylä rajoittuu pohjoisessa Kiskonjokeen. Kylän läpi kulkee Hästöntien. Kylässä on viisi taloa hajallaan toisistaan. Krootilan kantatila sijaitsee Hyypiänmäen juurella tien varrella jokilaaksossa.
Krootila on keskiaikainen uudisasutuskylä. Se on kuulunut Latokartanon kuninkaankartanon omistuksiin ja toiminut kartanon aputilana. Krootila ostettiin perinnöksi vuonna 1790 ja kylässä tehtiin isojako 1793. Kantatilasta lohkottiin kaksi torppaa 1920-luvulla ja sotien jälkeen kylään perustettiin kaksi tilaa siirtoväelle. Uudempaa asutusta kylään ei ole syntynyt.
Przybylskin tähti

Przybylskin tähti tai HD 101065 on kemiallisesti poikkeava tähti. Se sijaitsee noin 355 valovuoden päässä Maasta Kentaurin tähdistön suunnalla. Se kuuluu Ap-tähtien (CP2) luokkaan voimakkaan magneettikenttänsä ja hitaan pyörimisaikansa vuoksi. Sen fotometrisesti havaittu kirkkauden vaihtelu on kuitenkin nopeaa, noin 12,15 minuuttia.
Vuonna 1961 puolalais-australialainen tähtitieteilijä Antoni Przybylski havaitsi että tällä tähdellä on poikkeava spektri, joka ei sopinut silloiseen tähtien spektroskooppiseen luokitteluun. Przybylskin havaintojen mukaan tähdessä on poikkeuksellisen vähäisiä määriä rautaa ja nikkeliä mutta korkeampia pitoisuuksia epätavallisia alkuaineita kuten strontiumia, holmiumia, niobiumia, skandiumia, yttriumia, cesiumia, neodyymiä, praseodyymiä, toriumia, ytterbiumia, ja uraania. Alkujaan Przybylski jopa epäili ettei spekrissä olisi rautaa ollenkaan. Myöhemmät tutkimukset osoittavat että rauta-ryhmän alkuaineita on hiukan vähemmän kuin normaalisti, mutta lantanoideja ja muita harvinaisia alkuaineita on merkittävästi tavallista enemmän.
Przybylskin tähti on myös poikkeuksellinen siinä, että sen pintakerroksissa on spektroskooppisten havaintojen mukaan merkittäviä määriä lyhyen puoliintumisajan aktinoideja, kuten aktiniumia, protaktiniumia, neptuniumia, plutoniumia, amerikiumia, curiumia.
Siitä löytyy jopa korkean järjestysluvun harvinaisia aktinoideja berkeliumia, kaliforniumia, ja einsteiniumia. Einsteiniumin pitkäikäisimmän isotoopin puoliintumisaika on vain 472 päivää, joten näiden täytyy muodostua tähdessä jatkuvasti tapahtuvissa ydinreaktioissa. Muita radioaktiivisia alkuaineita joita tähdestä on löydetty ovat teknetium ja prometium.
Jakub Petružálek

Jakub Petružálek (s. 24. huhtikuuta 1985 Litvínov, Tšekkoslovakia) on tšekkiläinen jääkiekkoilija. Pienikokoisen Petružálekin pelipaikka on keskushyökkääjä ja hän pelaa rightiltä. Petružálekin vahvuuksiin kuuluu pelinlukutaito, rannelaukaus ja luistelu.
Seurajoukkueura.
Petružálek on kotikaupunkinsa joukkueen HC Litvínovin kasvatti. Hän on pelannut vuodesta 2003 alkaneen pääsarjauransa aikana yhteensä 31 Tšekin Extraligan ottelua, kaikki Litvínovin riveissä ja tehnyt niissä tehot 1+1=2. Viimeksi hän pelasi Extraligassa kaudella 2005–06. New York Rangers varasi Petružálekin yhdeksännellä kierroksella vuonna . Hän pelasi kaksi seuraavaa kautta OHL:ssä. Toisesta kaudestaan 2005–06 hän pelasi osan Litvínovissa.
Petružálek pelasi kaudet 2006–2009 NHL-joukkue Carolina Hurricanesin organisaatiossa. Hän edusti pääasiassa Carolinan farmijoukkuetta AHL:n Albany River Ratsia, jossa pelasi 77 ottelua kaudella 2008–2009 ja teki pisteet 19+35=54. Petružálek pelasi myös saman kauden aikana kaksi NHL-ottelua Carolinassa.
SM-liigaseura Lukko teki Petružálekin kanssa sopimuksen toukokuussa 2009. Petružálek pelasi Lukossa kaksi kautta, ja teki niiden aikana 84 pistettä 114 runkosarjaottelussa. Keväällä 2011 hän oli voittamassa SM-pronssia. Seuraavaksi kaudeksi hän siirtyi KHL:n Amur Habarovskiin. Petružálek oli saanut muitakin tarjouksia KHL-seuroilta, mutta hän päätti valita Amurin, koska sitä valmensi SM-liigasta tuttu Hannu Jortikka.
Ensimmäisellä kaudellaan Amurissa Petružálek teki 50 pistettä ja oli koko liigan pistepörssin kuudes. Seuraavalla kaudella hänet myytiin 31 ottelun jälkeen Dinamo Moskovaan. Petružálek oli tehnyt kuitenkin jo 33 pistettä.
Maajoukkue.
Petružálek on pelannut yhdet sekä alle 18-vuotiaiden- että alle 20-vuotiaiden MM-kilpailut. Hän voitti alle 20-vuotiaiden MM-pronssia vuonna 2005.
Artturi Hiidenheimo

Arthur (Artturi) Fredrik Hiidenheimo (vuoteen 1906 Törnström; 23. toukokuuta 1877 Vihti – 14. tammikuuta 1956 Helsinki) oli suomalainen maanviljelijä, kunnallisneuvos ja kansanedustaja. 
Artturi Hiidenheimo toimi maanviljelijänä kotitilallaan Vihdin Oravalassa, Hiidenveden rannalla vuosina 1898–1942, Vihdin säästöpankin kamreerina vuosina 1899–1918 ja toimitusjohtajana vuosina 1918–1927 sekä Olkkalan kartanoa Vihdin Olkkalassa omistaneen Oy Olkkalan toimitusjohtajana vuosina 1929–1956. Vihdin kunnanvaltuuston jäsenenä hän oli vuosina 1909–1925, 1929–1936 ja 1946–1950 ja puheenjohtajana vuosina 1910–1918. Maalaiskuntien liiton hallituksen puheenjohtajana hän oli vuosina 1921–1946. Kansanedustajana hän toimi 1. huhtikuuta 1919 – 1. syyskuuta 1927 edustaen Uudenmaan läänin vaalipiiriä ja kuului vuodesta 1919 Kansallisen kokoomuksen eduskuntaryhmään. Kunnallisneuvoksen arvo hänelle myönnettiin vuonna 1924.
Artturi Hiidenheimon vanhemmat olivat maanviljelijä, taloustirehtööri Sven Israel Törnström Vihdin Oravalasta ja Karoliina Kristiina Tolpo, jonka isä oli maanviljelijä, valtiopäivämies Axel Gabriel Tolpo. Hänen ensimmäinen puolisonsa oli vuosina 1900–1928 Fanny Maria Naema Ojanen, jonka isä oli maanviljelijä, valtiopäivämies Kaarle Ojanen, ja toinen puolisonsa vuodesta 1929 kansanedustaja Elli Hiidenheimo. Artturi Hiidenheimon veli oli maanviljelijä ja kansanedustaja Pentti Hiidenheimo (e. Törnström) ja tytär kansanedustaja Saara Forsius, jonka pojantytär on aiempi kansanedustaja Merikukka Forsius.
Auto Bild

Auto Bild on 1986 perustettu saksalainen autoalan viikkolehti, jota julkaisee Axel Springer Verlag. Se kertoo autoalan uutuuksista ja alaan liittyvistä aihepiireistä.
Auto Bildillä on useita sisarlehtiä, ja lisäksi se ilmestyy useissa maissa eri kielillä, muun muassa Suomessa nimellä Auto Bild Suomi.
Fluoririkkihappo

Fluoririkkihappo eli fluorisulfonihappo on epäorgaaninen yhdiste ja superhappo, jonka kemiallinen kaava HFSO3. Ulkomuodoltaan se on väritöntä nestettä. Hydrolyysissä siitä muodostuu fluorivetyä ja rikkihappoa.
Turvallisuus.
Altistuminen fluoririkkihapon höyryille aiheuttaa ihmisessä syöpää. Se kiihdyttää muiden aineiden palamista ja saattaa olla vaarallista ympäristölle.
Deeds and Talks

Deeds and Talks on suomalaisen Kaamos-yhtyeen ainoaksi jäänyt albumi. Albumin julkaisi turkulaisten laulajaveljesten Matti ja Teppo Ruohosen johtama M&amp;T-tuotanto vuonna 1977.
Levymerkki ja toisaalta progressiivisen rockin kannalta hankala julkaisuajankohta punkin noustessa lienevät osasyyllisiä siihen, että albumi ei ole saavuttanut täysin ansaitsemaansa arvostusta . Albumi sai kuitenkin ilmestymisvuotenaan kehuja levykriitikoilta, ja sitä kommentoitiin muun muassa "vuoden albumina" ja "tärkeimpänä tapahtumana suomi-progessa sitten Wigwamin perustamisen".
Ajan saatossa myös muut kuin kriitikot ovat ymmärtäneet levyn arvon. Svart Records julkaisi siitä rajoitetut uusinta LP-painokset tammikuussa 2016. Lisäksi Rocket Records julkaisi albumista CD-painoksen 2010.
Kappaleet.
Sävellykset Ilpo Murtojärvi. Sanoitukset Jocke Sumelius.
Unelmatarha

Unelmatarha () on brittiläinen, Ragdoll Productionsin tuottama lasten televisiosarja, jota on esitetty BBC:n kanavilla keväästä 2007. Sen on luonut Andrew Davenport, joka on myös toinen "Teletappien" luojista. 1–4-vuotiaille suunnattu sarja on saanut kahdesti Bafta-palkinnon kategoriassa "Best Pre-School Live Action Series". Suomessa sarjaa on esittänyt C More Juniori ainakin vuosina 2009–2020. Suomenkielisen version kertojana toimii Jarmo Mäkinen.
Elli Hiidenheimo

Sofia Elisabet (Elli) Hiidenheimo (o.s. Tavastähti, vuoteen 1905 Tawaststjerna; 19. tammikuuta 1883 Hämeenlinna – 19. joulukuuta 1950 Vihti) oli suomalainen köyhäinhoidon apulaistarkastaja sosiaaliministeriössä, kansanedustaja ja kirjailija.
Elli Tavastähden vanhemmat olivat filosofian tohtori, valtioneuvos Werner Nikolai Tawaststjerna ja Hilma Elisabeth Pesonius. Hänen puolisonsa vuodesta 1929 oli maanviljelijä ja kansanedustaja Artturi Hiidenheimo.
Elli Tavastähti toimi sosiaalihallituksen, myöhemmin sosiaaliministeriön köyhäinhoidon apulaistarkastajana vuosina 1918–1929. Kansanedustajana hän oli vuosina 1917–1922 ja uudelleen vuosina 1924–1927 edustaen Hämeen läänin pohjoista vaalipiiriä ja kuului vuodesta 1918 Kansallisen kokoomuksen eduskuntaryhmään. Vuosina 1929–1942 Elli Hiidenheimo toimi maatilan emäntänä puolisonsa kunnallisneuvos Artturi Hiidenheimon kotitilalla Vihdin Oravalassa. Heidän muistoaan vaalii Elli ja Artturi Hiidenheimon säätiö.
Tatjana Nikolajevna Romanova

Tatjana Nikolajevna Romanova (ven. "Татяна николаевна Романова") (10. kesäkuuta 1897 – 17. heinäkuuta 1918) oli Venäjän suuriruhtinatar Aleksandran ja Venäjän viimeisen keisarin Nikolai II:n toiseksi vanhin lapsi.
Kuolema.
Tatjana teloitettiin perheensä mukana heinäkuun 17. päivänä vuonna 1918 Venäjän vuoden 1917 vallankumouksen jälkeen.
Neuvostoliiton salaisten arkistojen avauduttua tuli päivänvaloon muun muassa teloitusta johtaneen Jakov Jurovskin muistiinpanot. Niissä oli yksityiskohtaisesti selostettu Romanovien salaisen haudan paikka Jekaterinburgissa. Hauta oli hätäisesti lapioilla kaivettu matala kuoppa metsätiessä, johon auto oli uponnut.
Hauta löydettiin vuonna 1991 ja siirrettiin Pietari-Paavalin katedraaliin Pietariin vuonna 1998.
Nyt Venäjän ortodoksikirkko vaatii Tatjanan haudan avaamista, että voitaisiin varmistaa se, onko vuonna 1998 haudattu vainaja todella Tatjana.
Donald Boström

Carl Donald Boström (s. 30. toukokuuta 1954 Tukholma, Ruotsi) on ruotsalainen toimittaja, valokuvaaja ja kirjailija. Boström nousi julkisen huomion kohteeksi kuvattuaan Israelin ja Palestiinan välistä konfliktia. Hän on julkaissut myös useita keittokirjoja.
Aftonbladetin artikkeli.
Boström väitti "Aftonbladetin" artikkelissa, että israelilaiset sotilaat olisivat varastaneet ja myyneet palestiinalaisten vainajien elimiä. Myöhemmin lehti on todennut, ettei väitteelle ollut riittävästi todisteita. Artikkeli herätti runsaasti pahennusta erityisesti Palestiinassa ja Israelissa, jonne Boström oli lupautunut keskustelemaan asiasta julkisesti. Ruotsin ja Israelin välille asia aiheutti myös poliittisen kiistan.
Asking Alexandria

Asking Alexandria on brittiläinen vuonna 2008 perustettu metalcore-yhtye North Yorkshirestä. Yhtyeen perustajana voidaan pitää Ben Brucea, joka ennen vuotta 2007 soitti yhtyeessä nimeltä Asking Alexandria, joka ennen hajoamistaan ehti äänittää pari julkaisua. Bruce perusti samalla nimellä 2008 yhtyeen täysin uudella kokoonpanolla. Yhtyettä sanotaan myös trance metalin edelläkävijäksi.
Yhtyeellä on 14 musiikkivideota kappaleista "Moving On", "Not The American Average", ”Final Episode (Let’s Change Channel)”, ”A Prophecy”, "Closure", "The Death of Me", "To the Stage", "Killing You", "Run Free", "Here I Am", "I Won't Give In", "Let It Sleep" ja "The Black". Rock Band Networkissa on julkaistu Asking Alexandrian kappaleet ”Hey There Mr. Brooks”, ”A Prophecy” ja ”Final Episode (Let’s Change The Channel)”. ”Hey There Mr. Brooks” on kirjoitettu elokuvaa "Mr. Brooks" varten. Asking Alexandria on tehnyt coverin Akonin ”Right Now (Na Na Na)” -kappaleesta levylle "Punk Goes Pop", sekä Nine Inch Nailsin kappaleesta ”Closer” levylle "Punk Goes 90's". Nykyisin yhtyeen jäsenet asuvat Amerikassa. Yhtyeen piti esiintyä Suomessa ensimmäistä kertaa vuoden 2013 Tuska Open Air -festivaalilla, mutta esiintyminen peruttiin päivää ennen tapahtumaa ja korvaavaksi bändiksi lavalle nousi suomalainen yhtye Battle Beast.
Yhtye on esiintynyt Suomessa viisi kertaa: Helsingin Circuksessa 10. marraskuuta 2014, Tampereen Pakkahuoneella 20. maaliskuuta 2017, Helsingin Nosturissa 21. maaliskuuta 2017, Seinäjoen Provinssissa 28. kesäkuuta 2018 ja Kauhajoen Nummirockissa 24. kesäkuuta 2023.
Worsnopin lähtö.
22. tammikuuta 2015 pääsolisti Danny Worsnop erosi yhtyeestä ja kertoi keskittyvänsä enemmän rock-musiikin tekemiseen uuden yhtyeensä "We Are Harlot"in kanssa. Kitaristi Ben Brucen mukaan bändi jatkaa kiertuettaan ja että Saksassa pidettävässä Rock Am Ring and Rock Im Park Festivalissa tulee olemaan uusi solisti.
Myöhemmin Denis Stoffin erottua yhtyeestä Danny palasi bändiin.
Musiikin tähtihetkiä 17

Musiikin tähtihetkiä 17 on suomalaisen trumpetistin Jörgen Petersenin kokoelma-albumi vuodelta 2001
Kappaleet.
Levy 1:
Levy 2:
Jack Markell

Jack Markell (s. 26. marraskuuta 1960 Newark, Delaware) on yhdysvaltalainen demokraattipuolueen poliitikko. Hän toimi Delawaren osavaltion kuvernöörinä vuosina 2009–2017.
Markell valmistui kandidaatiksi Brownin yliopistosta pääaineenaan taloustiede ja kehitystutkimus ja MBA:ksi Chicagon yliopistosta. Ennen politiikkaa hän työskenteli yksityissektorilla.
Kuvernöörinä Markell on painottanut talouden kehitystä, koulutusta ja työvoiman kouluttamista.
Markell asuu vaimonsa ja kahden lapsensa kanssa Wilmingtonissa.
Pesäpallon SM-sarja 1945

Pesäpalloliitto ja TUL ryhtyivät yhteiseen kilpailutoimintaan, jota hoitamaan perustettiin erityinen elin PEVA (Pesäpalloilun yhteistoimintavaliokunta), jossa puheenjohtaja oli vuorovuosin PPL:stä ja TUL:sta.
Miesten mestaruussarjaan karsittiin alkukaudesta joukkueita siten, että lopulta 9 PPL:n ja 4 TUL:n seuraa pelasivat Suomen mestaruudesta, joka ratkaistiin nyt 22. kerran.
Karsintaryhmät.
Läntinen 1 ryhmä.
Ryhmän 2 parasta suoraan SM-sarjaan, kolmas jatkokarsintaan.
Läntinen 2 ryhmä.
Ryhmän 2 parasta suoraan SM-sarjaan, kolmas jatkokarsintaan.
Itäinen ryhmä.
Ryhmän 3 parasta suoraan SM-sarjaan, neljäs jatkokarsintaan.
Pohjoinen ryhmä.
tästä ryhmästä vain voittaja SM-sarjaan.
Työväen Urheiluliitto.
TUL:n joukkueet pelasivat oman , jonka neljä parasta joukkuetta: Työväen Mailapojat, Kuusankosken Puhti, Turun Toverit ja Lappeenrannan Työväen Urheilijat saivat paikan yhteisessä SM-sarjassa. Lisäksi sarjassa viidenneksi sijoittunut Helsingin Kullervo sai yrittää paikkaa jatkokarsinnan voittajaa vastaan. Myös Tampereen Kisa-Toverit TUL:n mestaruussarjan ulkopuolisena seurana kelpuutettiin jatkokarsintaan.
Jatkokarsinta.
Viimeinen karsinta: Hukat, Helsinki - Helsingin Kullervo 6-1
Mestaruussarja.
Ottelut.
TuTo ja Puhti putosivat sarjasta. Myllykoski sai TuTosta luovutusvoiton.
Loppuottelu.
Sarjan kaksi parasta joukkuetta olivat tasapisteissä, joten sääntöjen mukaan Suomen mestaruus oli ratkaistava uusintaottelulla. 
Mestarijoukkue: Matti Rauko (lukkari), Matti Pennanen (sieppari), Jussi Kallio (1-vahti), Mikko Pennanen (2-vahti), Pekka Pennanen (polttaja), Pentti Kämäräinen (3-vahti), Mikko Lylykorpi (2-vara), Kauko Salo (3-vara), Ilmari Saunamäki (koppari), Osmo Uotila.
Vaikka TPV:n mestaruus meni äärimmäisen tiukoille, oli se kiistattomasti parempi joukkue. Kohtasivathan mitalistit karsintakierros mukaan lukien jo kolmannen kerran SM-sarjassa ja jokainen ottelu päättyi TPV:n voittoon. Lisäksi TPV oli voittanut keväällä mailakilpailut, joissa myös Haukat oli kukistunut peräti 9-1.
Naiset.
Naiset eivät pelanneet virallista SM-sarjaa, mutta epäviralliseksi Suomen mestariksi arvostettiin Tampereen Pyrintö, joka kukisti yleisesti siihen saakka mestarina pidetyn RPL:n yhdeksikön juoksuin 8-2.
Louis Theroux’n vinksahtaneet viikonloput

Louis Theroux'n vinksahtaneet viikonloput ("Louis Theroux's Weird Weekends") on brittiläinen dokumenttisarja, jossa brittijournalisti Louis Theroux tutustuu erilaisiin outoihin ja äärimmäisiin ilmiöihin sekä alakulttuureihin. Sarjaa on esittänyt vuosina 1998–2000 BBC Two. Suomessa sarjaa on esittänyt Yle Teema.
Ohjelman avausjakso "Uskossaan autuaat" ("Christianity") esitettiin 15. tammikuuta 1998. Ohjelmaa esitettiin 30. lokakuuta 2000 ja viimeinen jakso oli räppiä käsittelevä "Räppärinä" ("Rap").
Ulrike Folkerts

Ulrike Folkerts (s. 14. toukokuuta 1961 Kassel, Länsi-Saksa) on saksalainen näyttelijä. Hän on näytellyt muun muassa televisiosarjassa "Rikospaikalla", jossa hän näyttelee Lena Odenthalia, ja televisiosarjoissa "Etsivä Lea Sommer" ja "Polizeiruf 110".
Folkerts on opiskellut Hochschule für Musik, Theater und Medien Hannoverissa näyttelemistä ja musiikkia.
Dietmar Bär

Dietmar Bär (s. 5. helmikuuta 1961 Dortmund, Länsi-Saksa) on saksalainen näyttelijä. Hän on näytellyt muun muassa televisiosarjassa "Rikospaikalla" ylikomisario Freddy Schenkiä ja televisiosarjoissa "Kahden keikka" ja "A.S.".
Bär opiskeli näyttelemistä Bochumin teatterikoulussa vuosina 1982–1985. Hän asuu Berliinissä.
Loihi

Lōʻihi on Tyynessämeressä noin 35 kilometrin päässä Havaijin pääsaaresta kaakkoon sijaitseva aktiivinen, merenalainen tulivuori. Se sijaitsee maailman suurimman tulivuoren Mauna Loan kyljessä. Useimmista Tyynenmeren tulirenkaan muodostavista tulivuorista poiketen Loihi on muodostunut maan kuoressa sijaitsevan kuuman kohdan päälle ja se sijaitsee mannerlaatan keskellä. Loihi alkoi muodostua noin 400 000 vuotta sitten ja sen arvioidaan nousevan merenpinnan yläpuolelle 10 000–100 000 vuoden kuluessa. Tulivuoren huippu on 3 000 metriä ympäröivää merenpohjaa korkeammalla, mikä tekee siitä korkeamman kuin St. Helensin tulivuori oli ennen purkautumistaan 18. heinäkuuta 1980.
Kesällä 1996 alueella havaittiin yhteensä 4 070 maanjäristystä, jotka aiheuttivat muun muassa yhden tulivuoren harjanteen romahtamisen. Tulivuori on ollut suhteellisen aktiivinen myös vuoden 1996 jälkeen.
Vuonna 2021 Lō‘ihi () sai uuden nimen: Kama‘ehuakanaloa ().
Berd Michael Lade

Bernd Michael Lade (s. 24. joulukuuta 1964 Berliini, Itä-Saksa) on saksalainen näyttelijä ja laulaja. Hänet tunnetaan hyvin televisiosarjasta "Rikospaikalla", jossa hän näytteli ylikomisario Kainia vuosina 1992–2008. Hän on näytellyt myös televisiosarjoissa "Nicht von dieser Velt", "Polizeiruf 110", "Kettu" ja "SOKO Köln".
Lade laulaa myös punk-yhtyeessä Ret Marut. Lade soitti ja lauloi punk-yhtyeessä Cadavare Exquis vuosina 1985–1990.
Laden pitkäaikainen kumppani on näyttelijä Maria Simon.
Maunu Häyrynen

Yrjö Maunu Mikael Häyrynen (s. 26. marraskuuta 1961 Helsinki) on suomalainen taidehistorioitsija ja maisemantutkija.
Häyrynen on toiminut vuosina 2001–2005 ja edelleen vuodesta 2007 maisemantutkimuksen professorina Turun yliopiston humanistisen tiedekunnan Kulttuurituotannon ja maisemantutkimuksen koulutusohjelmassa Porin yliopistokeskuksessa Porissa työskenneltyään sitä ennen muun muassa Museovirastossa, Teknillisessä korkeakoulussa ja Suomen akatemiassa. 
Häyrysen erikoistumisaloja tutkijana ovat suomalaisten kaupunkipuistojen ja suomalaiskansallisen maisemakuvauksen historia, historiallisten puistojen ja puutarhojen suojelu ja hoito sekä maiseman inventointi ja dokumentointi. Hänen väitöskirjatutkimuksensa vuodelta 1995 käsitteli Helsingin kaupunkipuistoja ja puistopolitiikkaa 1880-luvulta 1930-luvulle. Sittemmin hän on julkaisuissaan käsitellyt muun muassa Suomen puutarhataiteen historiaa ja Suomen kansallisen maisemakuvaston rakentumista.
Tommi Mikkonen

Tommi Johannes Mikkonen (s. 17. helmikuuta 1968 Kauhava) on Jyväskylän yliopiston professori. Mikkosen erityisiä mielenkiinnonkohteita ovat ohjelmistotuotanto ja -arkkitehtuurit sekä mobiili- ja web-ohjelmointi.
Tommi Mikkonen syntyi johtaja Markku Mikkosen ja opetusneuvos Annikki Kosken perheeseen. Ylioppilaaksi Mikkonen tuli 1987 ja valmistui diplomi-insinööriksi 1992. Mikkonen väitteli tekniikan tohtoriksi ohjelmistotekniikasta vuonna 1999. Hän on toiminut muun muassa Space Systems Finlandilla ohjelmistoasiantuntijana, Nokia Oyj:llä ohjelmistoarkkitehtinä sekä tutkijana, yliassistenttina ja professorina Tampereen teknillisen yliopiston Ohjelmistotekniikan ja Tietotekniikan laitoksilla. Vierailevana professorina hän on ollut Sun Microsystemsillä (2006-2008) ja Mozillalla (2016-2017). Tommi Mikkonen toimi Helsingin yliopiston professorina ennen siirtymistään Jyväskylän yliopistolle. 
Uransa aikana Mikkonen on kirjoittanut kirjoja ohjelmistotekniikan eri aihepiireihin liittyen. Tampereen teknillinen yliopisto on palkinnut Mikkosen kahdesti menestyksekkäästä diplomityöohjauksesta, kerran menestyksekkäästä tutkimuksesta, ja kerran vaikuttavasta yritysyhteistyöstä. 
Uransa aikana Mikkonen on ohjannut 25 tohtorinväitöstä sekä yli 500 diplomityötä ja gradua, samoin kuin kirjoittanut yli 250 tieteellistä julkaisua.
Peter Sodann

Peter Sodann (1. kesäkuuta 1936 Meißen, Saksi, Saksa – 5. huhtikuuta 2024 Halle, Saksa) oli saksalainen näyttelijä. Hän on näytellyt televisiosarjassa "Rikospaikalla", jossa hän näytteli vuosina 1992–2007 ylikomisario Bruno Erlicheriä. Hän näytteli myös televisiosarjassa "Ki.Ka-Krimi.de" ja useissa elokuvissa.
Yksityiselämä.
Sodann oli kaksi kertaa naimisissa. Ensimmäisestä liitosta syntyi neljä lasta.
Aaron Stone

Aaron Stone on yhdysvaltalainen Disney XD -kanavalla esitetty draamasarja, jonka kohderyhmänä on kouluikäiset pojat. Sarjan tarkoituksena oli saada pojat takaisin Disney Channellille tytöille suunnattujen suosittujen "Hannah Montanan" ja "High School Musicalin" jälkeen. Sarjaa tehtiin kaksi tuotantokautta eli yhteensä 35 jaksoa vuosina 2009–2010.
Juoni.
16-vuotias Charlie Landers pelaa "Hero Rising" -videopeliä, jossa hänellä on avatarinaan hahmo nimeltä Aaron Stone. Avausjaksossa pelin kehittäjä on yhteydessä Charlieen ja kertoo tälle totuuden "Hero Risingista" – se ei ole vain peli. Pelin juoni onkin todellinen ja Charlien tulee pelin parhaana pelaajana ryhtyä tosielämän Aaron Stoneksi ja pelastaa maailma.
Charlie pukeutuu videopelihahmonsa Aaron Stonen univormuun ja saa käyttöönsä kehittyneitä aseita ja laitteita, samoja kuin mitä pelissäkin. Hänellä on myös SSJ360-niminen alus (Super Sonic Jet 360 m/s, ääntä nopeampi suihkukone). Charliella on myös apulaisia: androidi S.T.A.N (Superkykyinen Taktinen Avustava Neoihminen) ja kolme muuta "Hero Risingin" pelaajaa: Emma Lau sekä intialaiset veljekset Vas ja Ramdas Mehta.
Omega Defiance on maailman seitsemän suurimman neron muodostama liitto, jota vastaan Aaron Stone kamppailee. Se oli alun perin pelin kehittäjän T. Abner Hallin kokoama aivoriihi, jonka tarkoituksena oli parantaa ihmiskuntaa. He valmistivat seerumin, jonka tarkoitus oli lisätä heidän älykkyyttään, ja uteliaina nauttivat sitä ennen testikokeiluja. Seerumi ei lisännytkään heidän älykkyyttään, vaan teki heistä aggressiivisempia. Heidän tavoitteenaan on vallata maailma.
Bart Brentjens

Bart Jan-Baptist Marie Brentjens (s. 10. lokakuuta 1968, Haelen) on alankomaalainen maastopyöräilijä. Hän voitti kultaa maastopyöräilyn maastoajossa vuoden 1996 kesäolympialaisissa Atlantassa, jolloin maastopyöräily oli ensimmäistä kertaa mukana olympialaisissa. Vuoden 2004 kesäolympialaisissa Ateenassa hän voitti pronssia. Hän voitti myös maastopyöräilyn maailmancupin kokonaiskilpailun kaudella 1994 ja maastopyöräilyn maailmanmestaruuden vuonna 1995.
Bart Brentjensillä oli oma maastoajoon keskittyvä ammattilaistalli Trek-Brentjens MTB Racing Team, jossa myös itse ajoi. Suomalainen maastopyöräilijä Jukka Vastaranta liittyi talliin kesällä 2010.
Onkitunturi

Onkitunturi ( Vuoggoaiv) on tunturi Petsamontunturien itäosassa Petsamon piirissä Murmanskin alueella Venäjällä. Onkitunturi sijaitsee Zapoljarnyin kaupungin eteläpuolella. Tunturin itäpuolelta virtaa Petsamojoki. Onkitunturi on 411 metriä korkea. Tunturi sijaitsee Suomelle vuosina 1920−1944 kuuluneen entisen Petsamon kunnan alueella.
Suomen Numismaatikkoliitto

Suomen Numismaatikkoliitto ry on vuonna 1970 perustettu suomalaisten numismaattisten paikallisyhdistysten kattojärjestö, johon kuuluu 23 jäsenyhdistystä. Suomen Numismaatikkoliiton tarkoituksena on toimia Suomen numismaattisten yhdistysten edunvalvojana ja edistää numismatiikan harrastusta.
Liitto julkaisee "Numismaatikko"-jäsenlehteä kuusi kertaa vuodessa. Lehdessä julkaistaan ajankohtaisia artikkeleita numismatiikan alalta sekä paikallisyhdistysten järjestämien huutokauppojen kohdelistoja, joiden perusteella jäsenet voivat tehdä kirjallisia tarjouksia.
Toiminta.
Sääntöjensä mukaan liiton tavoitteena on
Beightonin kriteerit

Beightonin kriteerit on luotu tutkimuskäyttöön nivelistön yliliikkuvuuden toteamiseksi. Nivelten yliliikkuvuuden toteaminen on tärkeää silloin, kun halutaan tietää, onko potilaalla jokin tuki- ja liikuntaelinsairaus tai muu tuki- ja liikuntaelinoireita aiheuttava sairaus. Tällaisia sairauksia voivat olla esimerkiksi tuki- ja liikuntaelinsairaus hypermobiliteettisyndrooma tai kollageenisairaus Ehlers-Danlosin syndrooma. Toisaalta tulee huomioida, että valtaosa nivelten yliliikkuvuudesta on hyvänlaatuista eikä siihen automaattisesti liity mitään toiminnallisia ongelmia. Lapsilla ja nuorilla nivelten yliliikkuvuus on tavallista, ja esimerkiksi kyynärnivelten yliojentuvuus on lapsilla fysiologista, eikä Beightonin kriteerejä siksi tulisikaan suoraan soveltaa lapsiin. Toisaalta myös niillä henkilöillä, joilla on yliliikkuvat nivelet, tapahtuu nivelten jäykistymistä iän myötä. Tämän vuoksi yliliikkuvuutta arvioitaessa pitäisi aina myös tiedustella, mikä tilanne on ollut nuorempana. 
Beightonin kriteerin tarkastelu on yksinkertainen. Potilasta pyydetään taivuttamaan niveliään tutkimusohjeiden mukaan. Jokaisesta taivutuksesta tulee yksi piste. Maksimäärä pisteitä on yhdeksän. Mikäli potilas saa viisi pistettä yhdeksästä tai enemmän, hänen nivelistönsä on yliliikkuva. 
Testattavat nivelet ja pisteytys ovat seuraavat:
Suomen Numismaattinen Yhdistys

Suomen Numismaattinen Yhdistys – Numismatiska Föreningen i Finland r.y. on vuonna 1914 perustettu yhdistys, jolla on noin 1 500 jäsentä. Yhdistyksen tarkoitus on yhdistää rahojen ja mitalien sekä muiden numismatiikan alaan kuuluvien kohteiden tutkijoita ja keräilijöitä sekä edistää numismaattista tiedettä ja Suomen mitalitaidetta.
Yhdistys järjestää alansa suurimpia huutokauppoja 4–6 kertaa vuodessa. Huutokaupoissa voi myydä ja ostaa kohteita, ensimmäinen huutokauppa pidettiin yhdistyksen perustamisvuonna 1914. 
Yhdistyksen toimintamuotoina on valistus- ja julkaisutoiminta numismatiikan alalla. Jäsenlehteä "Numismaattinen aikakauslehti" julkaistaan 4–5 kertaa vuodessa. Lisäksi järjestetään säännöllisesti esitelmätilaisuuksia, joissa asiantuntijat kertovat mm. rahojen historiasta. Suomen Numismaattinen Yhdistys on myös Suomen Numismaatikkoliitto ry:n jäsenyhdistys. 
Yhdistys on Suomessa alallaan vanhin, jäsenmäärältään suurin ja toiminnaltaan laajapohjaisin. Lisäksi se on ainoa suomalainen numismaattinen yhdistys, jolla on laajoja kansainvälisiä yhteyksiä. Yhdistys on ollut muun muassa perustamassa Pohjoismaista numismaattista unionia vuonna 1936.
Sottopassaggio

Sottopassaggio on muusikkona paremmin tunnetun Tumppi Varosen toinen kaunokirjallinen teos. Se ilmestyi 8. lokakuuta 2009.
Kirja kuvaa ihmisiä heidän oikeassa ympäristössään, suuressa mutta niin tutussa ja arkisessa maailmassa. Sen henkilöitä ovat lehtiä keräilevä ja siivoava Samuli, sairaalassa puurtava Hannu, burnoutista kärsinyt Brita, Clean-yhtiön pomo Ritva, Somaliasta tullut Ahmed, Helsingin laidalta töissä käyvä Lissu sekä siivooja-Milla.
Syökö kuningas makkaraa?

Syökö kuningas makkaraa? on muusikkona paremmin tunnetun Tumppi Varosen ensimmäinen kaunokirjallinen teos. Se ilmestyi lokakuussa 2005.
Kirjan päähenkilönä on Sörkan makkaratehtaalla työskentelevä Ville, jonka elämä koostuu huonoista naissuhteista ja keskioluen kittaamisesta. Korkeasaaren veneessä hän ihastuu kauniiseen thaimaalaistyttöön Li-Anniin, joka on lomailemassa Suomessa. Ville saa tytön osoitteen ja jouduttuaan töistä lomautetuksi, hän päättää seurata Li-Annia Thaimaahan. Voittaako rakkaus Li-Anniin vai Villen eurooppalainen mukavuudenhalu ja luontainen levottomuus?
Kustantajan esittelytekstissä sanotaan kirjan tunnelman ja tyylin omaavan hengenheimolaisuutta Aki Kaurismäen ja Jack Kerouacin tuotannon kanssa.